Սոլսբերին ճանաչվել է ապրելու համար ամենալավ քաղաքը Մեծ Բրիտանիայում
Ապրիլ 14, 2019
Բրիտանական Սոլսբերի քաղաքը, որտեղ անցյալ տարի «Նովիչոկ» նյարդապարալիտիկ նյութի թունավորումից տուժել են ռուսաստանցի նախկին հետախույզ Սերգեյ Սկրիպալն ու նրա դուստր Յուլիան, ճանաչվել է Մեծ Բրիտանիայի՝ ապրելու համար ամենալավ քաղաքը:
The Times հեղինակավոր պարբերականը նման եզրահանգման է եկել ուսումնասիրությունների արդյունքում: Թերթը հիմք է ընդունել քաղաքի բնակչության «հավաքական ոգին», որը չի կոտրվել, չնայած այն հանգամանքին, որ Սոլսբերին «իր կամքից անկախ հայտնվել է համաշխարհային լրահոսի վերնագրերում»:
Հաղթահարելով սթրեսը՝ քաղաքը դարձել է «էլ ավելի ուժեղ», գրում է The Times-ը:
Բնակիչների բարոյական հատկանիշները, սակայն, միակ պատճառը չէ, որ Սոլսբերին գլխավորել է վարկանիշային ցանկը: Առավելությունների թվում է նաև քաղաքի՝ ծովափին և Լոնդոնին մոտ լինելու հանգամանքը, կրթական բարձր մակարդակը:
Սերգեյ և Յուլիա Սկրիպալները թունավորվել են անցյալ տարվա մարտին: Նախկին գործակալի վրա հարձակման համար բրիտանական իշխանությունները մեղադրում են Ռուսաստանի ռազմական հետախուզությանը: Երկու գլխավոր կասկածյալները, որոնք Մեծ Բրիտանիա են այցելել Ռուսլան Բոշիրով և Ալեքսանդր Պետրով անուններով, RT հեռուստաընկերության եթերում հայտարարել են, որ իրենք ձեռնարկատերեր են, այցելել են Սոլսբերի տեսնելու այնտեղ գտնվող հայտնի տաճարը: